ToekomsVenster: As jy net weer terug sal komArgieffoto Ek gee julle ‘n nuwe gebod: julle moet mekaar liefhê. Soos Ek julle liefhet, moet julle mekaar ook liefhê. – Johannes 13:34 Dit is die klein dingetjies wat ŉ mens so uitermatig kan irriteer. Dit is die klein dingetjies waaroor ons vassit, verskil en selfs baklei. Die wyse waarop jy kou, jou koerant omblaai. Jou klere wat al weer rondlê en die nat handdoek op die vloer. Die koeldrankblikkie wat in die motor agtergebly het, of die gesnork wanneer jy probeer slaap. Dit is die klein jakkalsies wat die wingerd verniel sê hulle, maar is dit regtig só belangrik. Daarmee wil ek nie aanvoer dat ŉ mens praat oor hierdie jakkalsies nie en waar moontlik veranderinge aanbring. Waarom sou ŉ mens ander willens en wetens wou irriteer? Dit is mos nie liefde nie. Aan die ander kant, as alles in die lewe jou irriteer en kwaad maak moet jy dalk ŉ terapeut sien. Dit gaan oor ŉ gesonde balans. Wat kan verander en wat kan maar so bly? Ek het iewers die uitspraak gehoor, dit is nie die dood van Jaïrus nie. Nou ja, wat dit beteken weet ek nie maar ek gebruik dit gereeld wanneer ons met onbelangriker dinge gekonfronteer word. Die lewe is te kort om oor alles te kla, altyd met ŉ klippie in jou skoen rond te loop, frons op die gesig en mondhoeke teen die wange opgetrek. Nee wat, daar is belangriker dinge in die lewe. Daar is ŉ gedig wat my hart raak. Die digter moes afskeid neem van iemand wat na aan haar was. In retrospeksie vertel sy waarmee sy sal kan vrede maak as die persoon tog net sal terugkom. Luister saam met my: Jy mag maar deur Hester Heese Jy mag maar jou koffie slurp of in die piering gooi Jy mag maar met vuil voete uit die komposhoop oor ons wit mat loop Jy mag jou naels byt vals sing swak groente huis toe bring die badkamer omkrap die nat vloer opdroog met jou waslap Skakel maar die radio aan om ses in more en luister hoe hulle brabbel oor veevrektes aartappelroes inseminasie Jy mag maar snags hard snork oor koue voete brom as jy net terug kan kom